Kommissionens beslutning
af 5. april 2004
om et finansielt EF-bidrag til visse medlemsstater til udbygning af infrastrukturerne for plantesundhedskontrol af planter og planteprodukter fra tredjelande
(meddelt under nummer K(2004) 1225)
(Kun den danske, den italienske, den nederlandske og den tyske udgave er autentiske)
(2004/331/EF)
KOMMISSIONEN FOR DE EUROPÆISKE FÆLLESSKABER HAR -
under henvisning til traktaten om oprettelse af Det Europæiske Fællesskab,
under henvisning til Rådets direktiv 2000/29/EF af 8. maj 2000 om foranstaltninger mod indslæbning i Fællesskabet af skadegørere på planter eller planteprodukter og mod deres spredning inden for Fællesskabet(1), senest ændret ved Kommissionens direktiv 2004/31/EF(2), særlig artikel 13c, stk. 5, sjette afsnit, og
ud fra følgende betragtninger:
(1) Ifølge direktiv 2000/29/EF ydes der et finansielt EF-bidrag til medlemsstaterne til udbygning af infrastrukturerne for plantesundhedskontrol af planter og planteprodukter fra tredjelande.
(2) I Danmark, Tyskland, Italien, Nederlandene og Østrig er der udarbejdet programmer til udbygning af kontrolinfrastrukturerne med henblik på kontrol af planter og planteprodukter fra tredjelande. De har med henblik på disse programmer søgt om at få tildelt et finansielt EF-bidrag i henhold til Kommissionens forordning (EF) nr. 998/2002 af 11. juni 2002 om nærmere bestemmelser for ydelse af et finansielt EF-bidrag til medlemsstaterne til udbygning af infrastrukturerne for plantesundhedskontrol af planter og planteprodukter fra tredjelande(3).
(3) De af Danmark, Tyskland, Italien, Nederlandene og Østrig forelagte tekniske oplysninger har gjort det muligt for Kommissionen at foretage en præcis og udtømmende analyse af situationen. Kommissionen har opstillet en liste over støtteberettigede programmer til udbygning af kontrolstederne, hvoraf det fremgår, hvordan de finansielle EF-bidrag foreslås fordelt på programmerne. Oplysningerne er også blevet gennemgået af Den Stående Komité for Plantesundhed. Alle programmer på listen er blevet individuelt godkendt. Kommissionen har konkluderet, at de i direktiv 2000/29/EF og forordning (EF) nr. 998/2002 fastsatte betingelser og kriterier for ydelse af et finansielt EF-bidrag er opfyldt.
(4) Der bør derfor ydes et EF-tilskud til dækning af udgifterne til disse programmer.
(5) De i denne beslutning fastsatte foranstaltninger er i overensstemmelse med udtalelse fra Den Stående Komité for Plantesundhed -
VEDTAGET FØLGENDE BESLUTNING:
Artikel 1
Tildelingen af et finansielt EF-bidrag til dækning af Danmarks, Tysklands, Italiens, Nederlandenes og Østrigs udgifter til programmerne til udbygning af kontrolstederne godkendes hermed.
Artikel 2
1. Det finansielle EF-bidrag, der omhandles i artikel 1, er på i alt 155022 EUR.
2. For hver enkelt medlemsstat andrager det finansielle EF-bidrag maksimalt:
a) 15547 EUR til Danmark
b) 33246 EUR til Tyskland
c) 51673 EUR til Italien
d) 40480 EUR til Nederlandene
e) 14076 EUR til Østrig.
3. De finansielle EF-bidrag til de enkelte programmer til udbygning af kontrolstederne kan maksimalt udgøre de beløb, der er fastsat i bilaget.
Artikel 3
Udbetalingen af det finansielle EF-bidrag til programmerne, som er fastsat i bilaget, er betinget af,
a) at Kommissionen af den berørte medlemsstat har fået bevis for købet og/eller forbedringen af det udstyr og/eller de installationer, der er opført i programmet, i form af relevant dokumentation, og
b) at Kommissionen af den berørte medlemsstat har fået forelagt en anmodning om udbetaling af det finansielle EF-bidrag i henhold til reglerne i artikel 3 i forordning (EF) nr. 998/2002.
Artikel 4
Denne beslutning er rettet til Kongeriget Danmark, Forbundsrepublikken Tyskland, Den Italienske Republik, Kongeriget Nederlandene og Republikken Østrig.
Udfærdiget i Bruxelles, den 5. april 2004.